"**Cherish**" (בעברית: "**לְהוֹקִיר**") הוא שיר שהוקלט על ידי הזמרת-יוצרת האמריקאית מדונה, מתוך אלבום האולפן הרביעי שלה, *Like a Prayer* ‏(1989). הוא נכתב והופק על ידי מדונה ופטריק לאונרד, והופץ בהוצאת חברת התקליטים סייר רקורדס כסינגל השלישי מתוך האלבום ב-1 באוגוסט 1989. "Cherish" נבנה סביב נושאים של אהבה ומערכות יחסים, כאשר המחזה "רומיאו ויוליה" מאת ויליאם שייקספיר היה אחד ממקורות ההשראה העיקריים לכך. השיר כלל גם שורה מתוך "Cherish" של להקת הארגון (אנ') שפעלה בשנות ה-60. בנוי מוזיקלית כשיר פופ בסגנון דו-וופ, הוא תואר כ"קליל" על ידי המבקרים וכלל שימוש בכלי נגינה כמו מכונת תופים, כלי הקשה, קלידים וסקסופון. מבחינה לירית, הוא עוסק במסירותה של מדונה למאהב שלה, והבטחתה להיות תמיד לצידו. "Cherish" נכלל באלבום הלהיטים הראשון והשלישי של מדונה *The Immaculate Collection*‏ (1990) ו-*Celebration*‏ (2009).

לאחר יציאתו, השיר זכה לביקורות חיוביות מטעם מבקרי המוזיקה, שהופתעו משינוי התוכן ומהתדמית ה"קלילה" יותר של המוזיקה של מדונה בניגוד לסינגלים הקודמים שלה מ-*Like a Prayer*, ששילבו נושאים כמו דת ומיניות. הם השוו מילים מסוימות של השיר לשורותיה של יוליה ב"רומיאו ויוליה". "Cherish" זכה להצלחה מסחרית בין-לאומית, כאשר דורג בראש מצעד המוזיקה הקנדי והגיע לעשירייה הפותחת של המצעדים באוסטרליה, בלגיה, איטליה, אירלנד, הממלכה המאוחדת ואירופה. בארצות הברית, "Cherish" דורג בשיאו במקום השני במצעד הבילבורד הוט 100, מה שהפך את מדונה לאמן עם מרבית השירים שדורגו ברציפות בחמישייה הפותחת (16 בסך הכול).

לשיר צולם וידאו קליפ בשחור-לבן, אותו ביים הצלם הרב ריטס בחוף פרדייס קוב במאליבו, קליפורניה. בקליפ, מדונה מגלמת את עצמה, בזמן ששלושה שחקנים שותפים לבושים כבני-ים שוחים בים ומחוצה לו. אקדמאים ציינו כי בני הים הפכו לסמלים עבור הקהילה ההומוסקסואלית והדיכוי שהיא התמודדה עימו. מדונה ביצעה את "Cherish" בסיבוב ההופעות העולמי שלה "Blond Ambition World Tour" ‏(1990), שם כללה ההופעה את רקדניה המחופשים לבני-ים. מטרת התלבושות היה לבטא את תשוקתם.

רקע
---

"Cherish" נכתב והופק על ידי מדונה ופטריק לאונרד, והופץ כסינגל שלישי מתוך *Like a Prayer* ‏(1989). השיר בנוי סביב נושאים של אהבה ומערכות יחסים, כאשר המחזה "רומיאו ויוליה" מאת ויליאם שייקספיר היה אחד ממקורות ההשראה העיקריים לכך. מדונה קראה את "רומיאו ויוליה" בהפסקות במהלך החזרות ל-*Speed-the-Plow* (אנ'), מופע בברודוויי שבו השתתפה בשנת 1988. ביום השלישי של מפגשי ההקלטות של *Like a Prayer*, היא הציגה ללאונרד את המילים של "Cherish", והסבירה שכתבה את השיר "אחר צהריים שמשי אחד ליד החוף", אך מאוחר יותר התוודתה שהוא נכתב בעצם בחדר האיפור שלה. "כתבתי את זה במצב נפשי סופר-הייפר חיובי שידעתי שלא יחזיק מעמד", ציינה הזמרת. לאונרד הדגיש שורה אחת מהשיר שהייתה דומה לשורה "Cherish is the word I use", מתוך "Cherish" של להקת הארגון שפעלה בשנות ה-60, ולאחר מכן החליטה מדונה לכלול אותו ב-*Like a Prayer*. הבי-סייד של מהדורת הסינגל של "Cherish" הייתה רצועה שלא יצאה בעבר בשם "Supernatural", שהולחנה בהתחלה במהלך מפגשי ההקלטות של אלבום האולפן השלישי שלה, *True Blue* והושלמה מאוחר יותר ב-1989. ב-2009, במהלך ריאיון לרולינג סטון, התוודתה מדונה כי מעולם לא הצליחה לחזות אם השירים שלה יצליחו, ללא קשר לדעתה האישית עליהם. כדוגמה, היא ציינה את "Cherish" כאחד השירים ה"מפגרים" ביותר שכתבה, אך ציינה שהוא זכה להצלחה מסחרית. השיר נכלל גם באלבום הלהיטים הראשון שלה *The Immaculate Collection* משנת 1990 ובמהדורת התקליטור הכפול של אלבום הלהיטים השלישי שלה *Celebration* משנת 2009.

הרכב
----

"Cherish" הוא שיר שנוצר בהשראת שמיניות סווינג המאופיינות במוזיקת פופ, כמו גם בסגנון דו-וופ; הוא פותח את החלק השני של *Like a Prayer* ונחשב לרצועה השישית מתוכו במהדורה המקורית משנת 1989. השיר מתחיל בצלילי סינת'ים ומקלדת אלקטרונית. בהמשך, מדונה חוזרת על המילים "להוקיר, להוקיר", ואז נשמעים צלילי מכונת התופים, כשכלי הקשה וגיטרות מלווים את קולה. במהלך הגשר המוזיקלי, היא מבצעת את השורה "קופידון בבקשה תכוון אליי" ("Cupid please take your aim at me"). זאת, תוך שצלילי המקלדת האלקטרונית משתנים בהתאמה. קצב מכונת התופים משתנה גם הוא, וזו מבצעת את הפזמון, "תוקיר את האושר/שתמיד תהיה כאן לצידי", בליווי קולות רקע וגיטרה בס. הבית השני ממשיך באותה צורה, כשהיא מבצעת את השורה "רומיאו ויוליה/אני מתערבת שהם אף פעם לא הרגישו ככה/אז אל תזלזלו בנקודת המבט שלי".

כשהפזמון השני מסתיים, סקסופון מתחיל להתנגן כשמדונה שואלת בעדינות את המאזין, "מי? אתה! לא יכול להתרחק, אני לא אתן לך", ואחריו מבצעת את השורה בהשראת השורה שבחר לאונרד מתוך שירה של להקת הארגון. קולות רקע ממשיכים להישמע בשילוב קרן היער והלחן שלה שנכתב בסי במול. התופים וכלי ההקשה נשמעים שוב והפזמון מבוצע פעמיים, לפני שהוא מסתיים. לפי התווים שפורסמו באתר האינטרנט של אלפרד מיוזיק (אנ'), "Cherish" מבוצע בסימן זמן רגיל, עם קצב מהיר–בינוני של 130 פעימות בדקה. "Cherish" נכתב בסולם רה מז'ור, וקולה של מדונה משתרע בטווח של A3 עד D5. השיר עוקב אחר הרצף של G/D–D–Em7–D בהתחלה כמהלך ההרמוני שלו, שמשתנה ל-D–Dm–C–Em7 במהלך הבתים ועובר ל-G–D/G–A–D/F♯ בפזמון.

המילים של "Cherish" הופכות אותו לשיר אהבה פשוט, שבו מדונה מדברת על מסירות ועל כך שהמאהב שלה לצידה, שאותו היא לעולם לא תעזוב. לפי הסמיוטיקאי תומאס סבוק, הבסיס של "Cherish" נבנה על ידי שילוב של להיטי פופ רומנטיים קודמים. שירים כמו "Cupid" (סם קוק), "You Are My Destiny" (פול אנקה) ו-"I Can't Let Go" (ההוליס) משמשים בתוך הבית הראשון, בעוד שבבתים אחרים ניכרת השפעתם של שירים כדוגמת: "Burning Love" (אלביס פרסלי) ו-"Two Hearts" (ברוס ספרינגסטין). השראות אחרות כוללות את ההתייחסות לשירה של להקת הארגון ולמחזה "רומיאו ויוליה" מאת שייקספיר. ריצ'רד ברט, מחבר הספר, *Shakespeare After Mass Media*, הסיק שהשורות על "רומיאו ויוליה" ו-"I Can't Let Go" גורמות לדוברת להחליף בין אסרטיביות ותלות. סאל צ'ינקוומני מ-*Slant Magazine* הרגיש שעל אף ש-"Cherish" היה שיר "קורן" המזכיר את מוזיקת הפופ של שנות ה-60, "בתוכנית הפופ הגדולה, [הוא] מחוויר רק בהשוואה לעמיתיו המפוארים, מה שהופך את *Like a Prayer* לאחד מאלבומי הפופ המובהקים של כל הזמנים".

ביקורת
------

ויין רובינס מניוזדיי האמין ש-"Cherish" מדגים את "סוג הפופ האקראי שהיינו מקבלים אילו [הסופר הפוסט-מודרני] ויליאם בורוז היה מנהל התוכניות של תחנת הרדיו השונות". ברט השווה את השיר ואת צורת הכתיבה של מדונה לדיאולגים של רומיאו ויוליה, ומצא דמיון בין השורה "Sweet so would I, Yet I should kill you with much cherishing" מהמחזה, למילים של "Cherish". אלן מאטז, אחד ממחבריו של *The Madonna Companion*, הרגיש ש-"Cherish" הפותח את החלק השני של *Like a Prayer*, החיה מחדש את הרומנטיקה המתוקה והשמחה שחסרה בחלק הראשון של האלבום והוסיף, "בדומה לנערת פופ של הכנסייה, מדונה משתמשת בכוח הריפוי של המוזיקה. במקרה הזה, ישנו ערבוב של נשמה מתוקה קלאסית ופופ מודרני של אל. איי".

מבקר המוזיקה ג'יי. די. קונסידיין (אנ') מרולינג סטון, סקר את האלבום *Like a Prayer* והחמיא לשיר ועל יצירת איזון "יעיל", תוך ניגוד לאופי הקליל שלו עם הטראומה שחווה ב-"Oh Father", השיר הבא. קונסידיין מצא גם התייחסויות לרטרו-רוק בשיר. פרייה ג'רמן-איבנס, ממחברי *Madonna's Drowned Worlds*, שמדובר באחד היצירות האחרונות על רומנטיקה טהורה של מדונה. "היא צריכה לחזור לנוסחה [הזו] מדי פעם, אך אני מניח שהיא עברה מעבר לכל זה", הוסיף ג'רמן-איבנס. קרול קלרק, מחברת *Madonnastyle* ציינה שהאופי ה"מרענן" של השיר בולט במיוחד אם עוקבים אחר הקטלוג של מדונה בצורה כרונולוגית. בהמשך, ציינה את הקשר שלו ל-"Express Yourself", והוסיפה שבשיר "Oh Father" ניתן לחוש בקינה.

החוקרת מריה רהאה כתבה בספרה *Cinderella's Big Score: Women of the Punk and Indie Underground* שהשיר היה מלא במילים "נדושות". אנדי גולדברג מג'רוזלם פוסט אמר שהשיר החזיר את "מדונה למגרשי הריצה הישנים שלה, ליין הבס התוסס והמנגינות המרתקות של אלבומי הלהיטים בעבר". קווין פיני מ-*Austin American-Statesman* הופתע מתרומתה של מדונה לשיר והתוודה שהוא "התקשה להאמין שהיא בכלל כתבה את זה?". בהמשך, ציין שהוא רוצה שהיא תלך לכיוון בוגר יותר ותלחין שירים דומים מוזיקלית ל-"Cherish". ריצ'רד הרינגטון מוושינגטון פוסט סקר את השיר בחיוב והשווה אותו לשירים נוספים באלבום. איאן בלייר משיקגו טריביון הסכים וסיווג את השיר כמותאם עבור "האוהבים והחולמים המאושרים".

לנוקס סמואלס מדאלאס מורנינג ניוז העריך את הנושא הקליל של השיר והחמיא למדונה ולאונרד על שלא דבקו רק בנושאים אישיים באלבום. דייל אנדרסון מ-*The Buffalo News* סבר שהשיר יהפוך לאחד מהשירים הנשכחים ביותר של מדונה, אך גם קיווה שלא. דעה זו הייתה דומה לזו של דון מקליס משיקגו סאן-טיימס, שהוסיף כי "Cherish" לא היה משהו שציפו ממדונה באותה נקודת זמן. מקליס התאכזב מכך שמדונה חזרה לסוג השירים האלה, שלדעתו לא תאמו את הדימוי העצמי שלה. דן דלוקה מפילדלפיה אינקוויירר, שסקר את סיבוב ההופעות העולמי של מדונה ב-2001, השווה את "Cherish" עם שירים של כריס רובינסון, והוסיף בהומור ש"רק אם הוא היה הומו הוא היה שר משהו כזה". לוסי או'בריאן, מחברת הספר "מדונה: כמו אייקון" (אנ'), הרגישה שהשיר אופייני לעשייה המוזיקלית הקודמת של מדונה, והיה מתאים יותר לאלבום האולפן השלישי שלה, *True Blue*, ששיריו עסקו בעיקר ברומנטיקה ומערכות יחסים.

הצלחה מסחרית
------------

"Cherish" נחסם מלהגיע למקום הראשון במצעד הבילבורד הוט 100, על ידי "Miss You Much" של ג'נט ג'קסון.
בארצות הברית, "Cherish" הופיע לראשונה במקום ה-37 במצעד הבילבורד הוט 100. בשבוע העוקב, הוא עלה למקום ה-28 במצעד, והפך לשיר "עם תנודת העלייה הגדולה ביותר" של השבוע. לאחר שלושה שבועות, כאשר "Cherish" נכנס לחמישייה הפותחת של הבילבורד הוט 100, חזאים מתעשיית המוזיקה שיערו שהשיר יהפוך לשירה השמיני של מדונה שיגיע לראש המצעד. עם זאת, נאלץ השיר להתמודד ראש-בראש מול השיר "Miss You Much" של הזמרת האמריקאית ג'נט ג'קסון, שדורג גם הוא בעשירייה הפותחת באותו השבוע. תקשורת ההמונים העמידה את שתי הנשים זו מול זו וניסתה ליצור יריבות ביניהן. השיר דורג בסופו של דבר במקום השני ב-7 באוקטובר 1989, באותו שבוע ש-"Miss You Much" הגיע למקום הראשון בהוט 100. "Cherish" הפך לסינגל ה-16 ברציפות של מדונה שדורג בחמישייה הפותחת במצעד; שיא של כל הזמנים לאמן במצעד. הוא שהה במצעד במשך 15 שבועות בסך הכול. בניגוד לסינגלים הקודמים של מדונה, "Cherish" לא היה להיט דאנס ולא דורג במצעד שירי הדאנס קלאב, אך הצליח להגיע למקום הראשון במצעד השירים העכשוויים למבוגרים; השלישי שלה שעשה זאת, לאחר "Live to Tell" ו-"La Isla Bonita". "Cherish" עזר למדונה לזכות בפרס המוזיקה של בילבורד בקטגוריית "אמנ/ית המוזיקה העכשווית למבוגרים הטוב ביותר", בשנת 1989.

במצעד סוף השנה של בילבורד, "Cherish" דורג במקום ה-59 בהוט 100 ובמקום ה-31 במצעד השירים העכשוויים למבוגרים. בקנדה, "Cherish" הופיע לראשונה במקום ה-80 במצעד הסינגלים של *RPM* ב-14 באוגוסט 1989. בשבוע התשיעי שלו במצעד, השיר הגיע למקום הראשון, ונשאר שם במשך שבועיים. "Cherish" דורג במצעד במשך 17 שבועות והיה לסינגל הקנדי התשיעי הנמכר ביותר לשנת 1989. הרצועה הגיעה גם למקום הראשון במצעד השירים העכשוויים למבוגרים של *RPM* בשבוע השביעי ליציאתה.

ב-1 בספטמבר 1989, "Cherish" הופץ בממלכה המאוחדת ודורג במצעד הסינגלים הבריטי במקום ה-16. בשבוע העוקב, השיר דורג במיקום השיא שלו (3), והפך לסינגל ה-21 של מדונה בממלכה המאוחדת שדורג בעשירייה הפותחת במצעד. לפי חברת המצעדים הרשמית, השיר נמכר שם בלמעלה מ-200,000 עותקים. "Cherish" נכנס למצעד הסינגלים האוסטרלי, שם דורג בהתחלה במקום ה-17 ב-17 בספטמבר 1989, והגיע בשיאו למקום הרביעי, כשהוא שוהה במצעד במשך 16 שבועות בסך הכול. בהולנד, "Cherish" הופיע לראשונה במקום ה-24 במצעד 40 הסינגלים ההולנדיים, והגיע בשיאו למקום ה-15, בשבוע העוקב. "Cherish" הגיע גם לעשירייה הפותחת במספר מצעדי שירים ברחבי אירופה, מה שהוביל לכך שהוא דורג בשיאו במקום החמישי באירופה הוט 100. הוא גם הפך לסינגל המושמע ביותר ברדיו ברחבי אירופה במהלך השבוע שאירע ב-21 באוקטובר 1989.

וידאו קליפ
----------

הקליפ של "Cherish" צולם בבחוף פרדייס קוב במאליבו, קליפורניה.
"Cherish" קודם באמצעות וידאו קליפ בשחור-לבן שביים הרב ריטס וצולם ב-22 ביולי 1989 בחוף פרדייס קוב במאליבו, קליפורניה. הבכורה העולמית שלו התקיימה ב-*MTV* ב-21 באוגוסט 1989. ריטס היה אחד הצלמים המועדפים על מדונה באותה תקופה ולכן היא ביקשה ממנו לביים את הקליפ. על פי הדיווחים, ריטס ניסה לשכנע אותה לצאת מזה באומרו, "אבל אני צלם סטילס. אני לא יודע כלום על קולנוע". מדונה, ללא חשש, ענתה בפשטות, "ובכן יש לך כמה שבועות ללמוד". הבמאי התאמן עם מצלמת 8 מ"מ בזמן שצילם בהוואי ואחרי שחזר אישר למדונה שהוא יכול לביים את הקליפ. "שבועיים לאחר מכן, צילמתי את 'Cherish'. ביימתי אותו וגם עשיתי את עבודת הצילום. זה היה ממריץ", אמר לאוצר האמנות פרנסואה קווינטין בריאיון ב-1999.

סצנות מצטלבות של מדונה על חוף הים, עם בני ים השוחים במים באותה העת.
הקונספט של הקליפ נהגה על ידי ריטס, שרצה להציג בני ים בסביבת הגידול הטבעית שלהם, אך מדונה התעלמה מהרעיון כיוון שרצתה להופיע כעצמה, ולשמור על רעיונו. ארבעה גברים נבחרו להשתתף בקליפ; אחד מהם היה טוני וורד שהפך לבן זוגה בהמשך. שלושת האחרים היו שחקני כדורמים מאוניברסיטת פפרדין (אנ') הסמוכה. בסך הכול, נוצרו ארבעה זנבות ימיים בידי "גלובל אפקטס" בצפון הוליווד, קליפורניה עבור הקליפ. שלושה זנבות נוצקו בגודל מלא בגומי מוצק וגמיש במיוחד, כל אחד מהם שקל כ-40 פאונד (18 ק"ג). זה היה הכרחי כדי לגרום להם לא לצוף במים, שכן זנבות קלים יותר היו צפים, וגורמים לבני הים להיות עם ראשם כלפי מטה. במהלך השימוש בזנבות, שחקני הכדורמים היו צריכים לנסות לשחות כשהם מחוברים אליהם; הדבר הצריך כוח סיבולת וזריזות, בעת ובעונה אחת. הדבר נבע בחלקו מאבזור דמוי קפיץ-פלסטיק שנוצק לתוך הסנפיר של כל זנב. אחת הסיבות שהקליפ הזה צולם בשחור-לבן הייתה בשל העובדה שהמים היו קרים מאוד, מה שגרם לעור החיוור של מדונה להיראות אפילו לבן יותר.

לדברי מאורה ג'ונסטון מרולינג סטון, בעקבות יציאתו "הקליפ הפך למוצר הכרחי ל-*MTV*. הוא מציג טיול קליל על החוף, דבר מתון בהרבה מהמחלוקות ש-'Like a Prayer' ו-'Express Yourself' עוררו". פוז-הרננדז הסיק שמדובר במערכת יחסים בין המוזיקה לתמונות בקליפ של "Cherish", ואמר שהם משלימים זה את זה; הדבר עודד את הצופה לצפות בקליפ שוב ושוב. פוז-הרננדז דיבר על איזון הגובה והעומק המתרחש בקליפ. התיאורים החזותיים של בני הים והתאורה ששימשה בקליפ הושפעו מתצלום הסטילס של ריטס המכונה "The Male Nude Bubble", שכלל דוגמנים עירומים בתוך מיכל מים ענק, כשסביבם שזור בד לבן. רבות מהתנועות בתמונות, כולל ה"אופי הצף" של הדוגמנים, בוטאו במהלך השחייה והתנועות של בני הים בקליפ.

קרול ורנאליס, מחברת "התנסות בווידאו קליפ", מצאה קונוטציות הומואירוטיות בין מדונה ובני הים. בני הים בקליפ קיימים בעולם עצמאי משלהם, שבו הם מתרבים עם מינם, הן ביולוגית והן מבחינה חברתית. העובדה שלבני הים אין איבר מין הובילה את ורנאליס להאמין שהקליפ קושר אותם עם יצירות אחרות של ריטס, כלומר דימויים פיסוליים הומואירוטיים ללא פין. זנבותיהם קיבלו משמעויות שונות, כולל מיניות וסמליות נוצרית. כיוון שבאמנות העכשווית, תמונות של בני ים נדירות בעוד בתולות ים נפוצות, הם נקראים לפעמים "פיות", בין היתר משום שלא ידוע כיצד נוצרו. ורנאליס האמינה שהמסתוריות והחמקמקות של בני הים בקליפ מילאו תפקיד מכריע. הם אף פעם לא פונים ישירות למצלמה ולעיתים קרובות מוצגים ונעלמים מהעין. כיוון שהישארות בלתי-נראית היא נושא מרכזי בקהילה ההומוסקסואלית, עבור המחבר זה בעצם תיאר דיכוי ואת הרצון לצפות אך לעולם לא להיראות.

הופעה וגרסאות כיסוי
-------------------

מדונה מבצעת את "Cherish" במהלך סיבוב ההופעות "Blond Ambition World Tour" ב-1990.
מדונה ביצעה את "Cherish" בשידור חי רק במהלך סיבוב ההופעות "Blond Ambition World Tour" ב-1990. על הבמה, ההופעה שיקפה את הרצף מהקליפ, עם הופעתן של שלוש מהרקדנים של מדונה, לבושים כמו בני ים. הסופרת קרול קלרק ציינה בספרה "מדונה-סטייל" כי התלבושת שלבשה הזמרת במהלך הרצף הזה הייתה התחפושת הפשוטה והעדינה ביותר של המופע. היא הייתה מורכבת משמלה שחורה קטנה גזורה ומעוטרות בנוצות חסידה ממערב אפריקה, הנקראת מראבו.

מדונה הסתובבה סביב רקדניה, תוך כדי נגינה בנבל. במהלך הפזמון הרימו הרקדנים את זנבות בני הים התותבים שלהם ונצמדו זה לזה. גילברט הרגיש שההופעה מבטלת מיניות של גברים, כיוון שהם נדחקים והופכים ל"אובייקטים של הערצה", כמו שלושת רקדני בני הים. דעה זו רווחה גם אצל מארק בגו (אנ'), מחבר הספר *Madonna: Blonde Ambition*, שאמר כי "מדונה והבנות שלה מציגות מצב מאוד ילדותי, אך הן נותנות את ההרגשה שהן רציניות, בין אם זה במשחק או בהצגה של הדברים". שתי הופעות שונות הוקלטו והופצו על גבי ודיאו, *The Blond Ambition Japan Tour 90*, שהוקלט ביוקוהמה, יפן, ב-27 באפריל 1990, ו-*Blond Ambition World Tour Live*, שהוקלט בניס, צרפת, ב-5 באוגוסט 1990.

הזמר הברזילאי רנאטו רוסו (אנ') כלל גרסת כיסוי של השיר באלבומו *The Stonewall Celebration Concert* מ-1994. הגרסה שלו זכתה לשבחים על ידי אלווארו נדר מ-*AllMusic*. אלבום האוסף *Virgin Voices 2000: A Tribute to Madonna, Vol. 2* משנת 2000 מכיל גרסת כיסוי של להקת לופ גורו. גרסת כיסוי מסוגת הרוק האלטרנטיבי לשיר שהוקלטה על ידי דה פריירס נכללה באוסף המחווה *Through the Wilderness* של מדונה משנת 2007.

רשימת השמעה
-----------

|  |  |
| --- | --- |
| * **קלטת שמע אמריקאית / קנדית / יפנית (7 אינץ')**
1. "Cherish" (פייד) – 4:03
2. "Supernatural" (רצועה שלא מתוך אלבום) – 5:12
* **סינגל שיווקי 7 אינץ' אמריקאי / קנדי**
1. "Cherish" (פייד) – 4:03
2. "Cherish" (גרסת האלבום) – 5:03
 | * **סינגל 7 אינץ' בריטי / אירופאי**
1. "Cherish" (גרסת 7 אינץ') – 4:03
2. "Supernatural" (רצועה שלא מתוך אלבום) – 5:12
* **סינגל בריטי 12 אינץ' / תקליטור מקסי-סינגל חוזר (1995)**
1. "Cherish" (גרסה מורחבת) – 6:18
2. "Cherish" (גרסת 7 אינץ') – 4:03
3. "Supernatural" (רצועה שלא מתוך אלבום) – 5:12
 |

קרדיטים
-------

כל הקרדיטים שלהלן לקוחים מהערות האלבום של *Like a Prayer*.

* מדונה – שירה, כתיבה, הפקה
* פטריק לאונרד – כתיבה, הפקה, רמיקס, עיבוד
* ג'יימס גאת'רי – מיקסינג
* הרב ריטס – עטיפה, צילום
* ג'רי היידן – קליגרפיה, עיצוב אמנותי
* מרילין מרטין – שירת רקע

מיקומי שיא
----------

| 
‏‏‏  **מצעדים ודירוגים (1989)** |
| --- |
| מדינה | מצעד | מיקום שיא |
|  אוסטריה | Ö3 אוסטריה טופ 40‏ | 16 |
|  אוסטרליה | מצעד הסינגלים האוסטרלי | 4 |
|  אירופה | אירופה הוט 100 | 5 |
|  איטליה | מצעד הסינגלים האיטלקי | 3 |
|  אירלנד | מצעד הסינגלים האירי | 2 |
|  אקוודור | מוניטור לטינו | 3 |
|  ארצות הברית | בילבורד הוט 100 | 2 |
| מצעד השירים העכשוויים למבוגרים | 1 |
| רדיו & רקורדס CHR & פופ צ'ארטס | 1 |
| קאש בוקס טופ 100 | 1 |
|  בריטניה | מצעד הסינגלים הבריטי | 3 |
|  גרמניה | GfK – טופ 100 | 16 |
|  דנמרק | היטליסטן | 6 |
|  הולנד | מצעד 40 הסינגלים ההולנדיים | 15 |
| מצעד 100 הסינגלים ההולנדיים | 7 |
|  ישראל | מדיה פורסט ישראל | – |
| המצעד הלועזי השבועי של רשת ג' | 6 |
|  נורווגיה | VG-lista | 10 |
|  ניו זילנד | המצעד הניו זילנדי הרשמי | 5 |
|  ספרד | PROMUSICAE | 10 |
|  פולין | ZPAV | 7 |
|  פורטוגל | מצעד הסינגלים הפורטוגזי | 3 |
|  פינלנד | המצעדים הפיניים הרשמיים | 18 |
|  פלנדריה | אולטראטופ 50 | 7 |
|  צ'ילה | צ'ילה טופ 20 | 9 |
|  צרפת | SNEP | 21 |
|  קנדה | קנדה הוט 100 | 1 |
| סינגלים קמעונאיים (*The Record*) | 11 |
| מצעד השירים העכשוויים למבוגרים | 1 |
|  שווייץ | המצעד השווייצרי | 10 |

| 
‏‏‏  **מצעדי סוף שנה (1989)** |
| --- |
| מדינה | מצעד | מיקום שיא |
|  אוסטרליה | מצעד הסינגלים האוסטרלי | 47 |
|  אירופה | אירופה הוט 100 | 54 |
|  איטליה | מצעד הסינגלים האיטלקי | 15 |
|  ארצות הברית | בילבורד הוט 100 | 59 |
| מצעד השירים העכשוויים למבוגרים | 31 |
| קאש בוקס טופ 100 | 31 |
|  בריטניה | מצעד הסינגלים הבריטי | 90 |
|  פלנדריה | אולטראטופ 50 | 84 |
|  קנדה | קנדה הוט 100 | 9 |

נתוני מכירות
------------

| מקום | תארים | מכירות |
| --- | --- | --- |
| אוסטרליה (ARIA) | זהב | 35,000 |
| הממלכה המאוחדת (BPI) | — | 200,000 |
| סיכום |
| בכל העולם | — | 1,230,000 |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 1 באוגוסט 1989 | תקליט 7 אינץ' • תקליט 12 אינץ' | האחים וורנר • סייר |  |

קישורים חיצוניים
----------------

ויקישיתוף מדיה וקבצים בנושא **Cherish** בוויקישיתוף
* מידע על היצירה "Cherish" באתר מיוזיק בריינז
* מידע על הסינגל "Cherish" באתר מיוזיק בריינז
* סרטון השיר "Cherish" באתר יוטיוב

הערות שוליים
------------

1. 1 2 3  *Like a Prayer*, 1989-03-21, נבדק ב-2022-12-12
2. 1 2  *The Association – Cherish*, נבדק ב-2022-12-12
3. ↑  *The Immaculate Collection*, 1990-11-09, נבדק ב-2022-12-12
4. ↑  *Celebration (double disc version)*, 2009-09-18, נבדק ב-2022-12-12
5. ↑  *Madonna – Like a Prayer*, נבדק ב-2022-12-12
6. ↑  *Madonna – Cherish*, נבדק ב-2022-12-12
7. ↑  Madonna, Billboard (באנגלית אמריקאית)
8. 1 2  *Madonna - Cherish (Official Video) [HD]*, נבדק ב-2022-12-12
9. ↑  *Madonna - Cherish Blond Ambition Tour 30 Aniv FULL HD*, נבדק ב-2022-12-12
10. ↑  Taraborrelli, Randy J. (2002). Madonna: An Intimate Biography. Simon & Schuster. ISBN 978-1-4165-8346-2.
11. ↑  Morton, Andrew (2002). Madonna. St. Martin's Press. ISBN 0-312-98310-7.
12. ↑  Rolling Stone, Rolling Stone, Madonna's 50 Greatest Songs, Rolling Stone, ‏2016-07-27 (באנגלית אמריקאית)
13. ↑  Pendle, Karin (2001). Women and Music. Indiana University Press. ISBN 978-0-253-21422-5.
14. 1 2 3 4 5 6  Rooksby, Rikky (2004). The Complete Guide to the Music of Madonna. Omnibus Press. ISBN 0-7119-9883-3.
15. ↑  Madonna Looks Back: The New Issue of Rolling Stone | Music News | Rolling Stone, web.archive.org, ‏2011-09-18
16. ↑  The Immaculate Collection (LP, Vinyl, CD). Madonna. Sire Records. WEA Records Pvt. Ltd. 1990. 9 59884509.
17. ↑  Celebration (CD, Cassette). Madonna. Warner Bros. Music. 2009. 9 9873Q344-W.
18. 1 2  O'Brien, Lucy (2007). Madonna: Like an Icon. Bantam Press. ISBN 978-0-593-05547-2.
19. 1 2 3  Burt, Richard (2002). Shakespeare After Mass Media. Palgrave Macmillan. ISBN 978-0-312-29454-0.
20. ↑  "Madonna 'Cherish' Sheet Music"
21. 1 2  Fouz-Hernández, Santiago; Jarman-Ivens, Freya (2004). Madonna's Drowned Worlds. Ashgate Publishing, Ltd. ISBN 0-7546-3372-1.
22. 1 2  "The Power of 'Prayer' Shareholders in Madonna Inc. should be delighted"
23. ↑  Review: Madonna, Like a Prayer
24. ↑  Taraborrelli, Randy J. (2002). Madonna: An Intimate Biography. Simon & Schuster. ISBN 978-1-4165-8346-2.
25. ↑  Metz, Allen; Benson, Carol (1999). The Madonna Companion: Two Decades of Commentary. Music Sales Group. ISBN 0-8256-7194-9.
26. ↑  "Madonna: Like a Prayer"
27. ↑  Clerk, Carol (2002). Madonnastyle. Omnibus Press. ISBN 0-7119-8874-9.
28. ↑  Raha, Maria (2005). Cinderella's Big Score: Women of the Punk and Indie Underground. Seal Press. ISBN 978-1-58005-116-3.
29. ↑  "Madonna Says It All".
30. ↑  "Recordings: Madonna's Power of 'Prayer'; Sorting Out the Pains of the Past"
31. ↑  "Madonna, seriously Her new album asserts the power of 'Prayer'"
32. ↑  "Madonna Opens Up"
33. ↑  "Madonna's Prayer Is Older, Wiser And On The Serious Side"
34. ↑ . "Madonna's newest album, 'Like a Prayer,' is her best"
35. ↑  "The pop tart returns – but this time, in tartan"
36. ↑  RICHARD MARX`S `RIGHT HERE WAITING` SHOWS UNUSUAL POWER AT THE, Chicago Tribune
37. ↑  LONDON-BASED MILLI VANILLI HITS A DOUBLE WITH NO. 1 POP SINGLE,, Chicago Tribune
38. ↑  Dickerson, James (1998). Women On Top: The Quiet Revolution That's Rocking the American Music Industry. Billboard Books. ISBN 978-0-8230-8489-0.
39. ↑  PAULA ABDUL`S `FOREVER YOUR GIRL` TOOK ALMOST FOREVER TO MAKE, Chicago Tribune
40. ↑  Gary Trust, Gary Trust, Ask Billboard: Battle Of The Rock Bands, Part 2, Billboard, ‏2010-03-19 (באנגלית אמריקאית)
41. ↑  "Madonna Chart History (Hot 100)"
42. ↑  MILLI VANILLI SCORES A SECOND CHART DOUBLE BY HANGING ON TO NO. Chicago Tribune
43. ↑  ALL ABOUT JO AND DALE AND PRISCILLA AND, OF COURSE, ELVIS, Orlando Sentinel
44. ↑  "Year end Singles of 1989"
45. ↑  "Top RPM Singles: Issue 6425"
46. ↑  "Top RPM Singles: Issue 6574."
47. ↑  "Top RPM Singles: Issue 6642"
48. ↑  "Top 100 Singles of 1989"
49. ↑  "Top RPM Adult Contemporary: Issue 6568."
50. ↑  Artists, www.officialcharts.com
51. 1 2  Madonna | Official Top 40 | MTV UK, web.archive.org, ‏2010-10-10
52. ↑  australian-charts.com - Madonna - Cherish, australian-charts.com
53. ↑  Stichting Nederlandse Top 40, Madonna | Top 40 Hitdossier-artiesten, Top40.nl (בהולנדית)
54. ↑  "Eurochart Hot 100 Singles"
55. ↑  "European Airplay Top 50"
56. 1 2 3 4 5  Hayward, Philip (2003). "Desire Caught By Its Tail: The Unlikely Return of the Merman in Madonna's 'Cherish'". Cultural Studies. 5 (1): 98. doi:10.1080/09502389100490081.
57. ↑  Madonna | News | Filmed by Herb Ritts, the "Cherish" music video premieres on MTV. madonna.com (באנגלית)
58. 1 2  Christopher R. Weingarten,Maura Johnston,Jason Newman,Bilge Ebiri, Christopher R. Weingarten, Maura Johnston, Jason Newman, Bilge Ebiri, The Making of Madonna's 20 Greatest Videos, Rolling Stone, ‏2015-02-25 (באנגלית אמריקאית)
59. ↑  Fouz-Hernández, Santiago; Jarman-Ivens, Freya (2004). Madonna's Drowned Worlds. Ashgate Publishing, Ltd. ISBN 0-7546-3372-1.
60. 1 2  Fouz-Hernández, Santiago; Jarman-Ivens, Freya (2004). Madonna's Drowned Worlds. Ashgate Publishing, Ltd. ISBN 0-7546-3372-1.
61. 1 2  Vernallis, Carol (2004). Experiencing Music Video: Aesthetics and Cultural Context. Columbia University Press. ISBN 0-231-11799-X.
62. 1 2 3  Clerk, Carol (2002). Madonnastyle. Omnibus Press. ISBN 0-7119-8874-9.
63. ↑  Guilbert, Georges-Claude (2002). Madonna as postmodern myth. McFarland. ISBN 0-7864-1408-1.
64. ↑  Bego, Mark (2000). Madonna: blonde ambition. New York: Cooper Square Press. ISBN 0-8154-1051-4.
65. ↑  Madonna (1990). Blond Ambition Japan Tour 90 (VHS). Warner-Pioneer Japan.
66. ↑  Madonna (1990). Blond Ambition World Tour Live (Laserdisc). Pioneer Artists.
67. ↑  *Renato Russo - The Stonewall Celebration Concert Album Reviews, Songs & More | AllMusic* (באנגלית), נבדק ב-2022-12-24
68. ↑  *Various Artists - Virgin Voices 2000: A Tribute to Madonna Album Reviews, Songs & More | AllMusic* (באנגלית), נבדק ב-2022-12-24
69. ↑  *Various Artists - Through the Wilderness: A Tribute to Madonna Album Reviews, Songs & More | AllMusic* (באנגלית), נבדק ב-2022-12-24
70. ↑  Cherish (US 7-inch Single liner notes). Madonna. Sire Records. 1989. 9 22883-7.
71. ↑  Cherish (US Cassette Single liner notes). Madonna. Sire Records. 1989. 9 22883-4.
72. ↑  Cherish (Canada 7-inch Single liner notes). Madonna. Sire Records. 1989. 92 28837.
73. ↑  Cherish (US 7-inch Promo Single liner notes). Madonna. Sire Records. 1989. 4-22883.
74. ↑  Cherish (Canadian 7-inch Promo Single liner notes). Madonna. Sire Records. 1989. 92 28837.
75. ↑  Cherish (UK 7-inch Single liner notes). Madonna. Sire Records. 1989. W 2883.
76. ↑  Cherish (US 12-inch Single liner notes). Madonna. Sire Records. 1989. 0-21326.
77. ↑  www.ariacharts.com.au
78. ↑  Madonna | Official Top 40 | MTV UK, web.archive.org, ‏2010-10-10
79. ↑  Madge's Fan (2017-05-29), *Madonna: Her Singles sales & Chart History Updated (1982 - 2015)*, נבדק ב-2019-03-30

| מדונה |
| --- |
| אלבומים • שירים (סינגלים • לא פורסמו) • קונצטרים • וידאו • סרטים • ספרים • מותגי אופנה • פרסים • הישגים • השפעה תרבותית |
| אלבומי אולפן | *Madonna* • *Like a Virgin* • *True Blue* • *Like a Prayer* • *Erotica* • *Bedtime Stories* • *Ray of Light* • *Music* • *American Life* • *Confessions on a Dance Floor* • *Hard Candy* • *MDNA* • *Rebel Heart* • *Madame X* |
| פסקולים | *Who's That Girl* •  *I'm Breathless* • *Evita* |
| אלבומי הופעה | *I'm Going to Tell You a Secret* • *The Confessions Tour* • *Sticky & Sweet Tour* • *MDNA World Tour* • *Rebel Heart Tour* • *Madame X: Music from the Theater Xperience* |
| אלבומי אוסף | *You Can Dance* • *The Immaculate Collection* • *Something to Remember* • *GHV2* • *Remixed & Revisited* • *Celebration* • *Finally Enough Love: 50 Number Ones* |
| מהדורות מוגבלות | *Like a Virgin & Other Big Hits!* • *The Complete Studio Albums (1983–2008)* |
| הוצאות וידאו | *Madonna* • *Madonna Live: The Virgin Tour* • *Ciao Italia: Live from Italy* • *The Immaculate Collection* • *Blond Ambition World Tour Live* • *Madonna: Truth or Dare* • *The Girlie Show: Live Down Under* • *The Video Collection 93:99* • *Drowned World Tour 2001* • *I'm Going to Tell You a Secret* • *The Confessions Tour* • *Celebration: The Video Collection* • *Sticky & Sweet Tour* • *MDNA World Tour* • *Rebel Heart Tour* |
| קונצרטים וסיבובי הופעות | The Virgin Tour • Who's That Girl World Tour • Blond Ambition World Tour • The Girlie Show • Drowned World Tour • Re-Invention World Tour • Confessions Tour • Sticky & Sweet Tour • The MDNA Tour (מחלוקות) • Rebel Heart Tour • Madonna: Tears of a Clown • Madame X Tour • The Celebration Tour |
| סרטים שביימה | "טינופת וחוכמה" • "וואליס ואדוארד" • "סיקרט-פרוג'קט-רבולושן" • "דרור קטן" |
| סרטים תיעודיים | "במיטה עם מדונה" • "אני הולכת לספר לכם סוד" • "אפריקה: אנושיות במבחן" • "מאדאם X" |
| טלוויזיה | הריאיון של מדונה ב"לייט שואו עם דייוויד לטרמן" • מופע המחצית של סופרבול XLVI |
| ספרים | "סקס" • "השושנים האנגליות" • "התפוחים של מר פיבודי" • "יקוב ושבעת הגנבים" • "הרפתקאותיו של עבדי" • "ימבה כסף" |
| חברות ומותגים | מאבריק • עמותת קרן אור • להעלות את מלאווי • הרד קנדי פיטנס • אמת או חובה מאת מדונה |
| עבודות על מדונה | גרסאות כיסוי • אלבומי מחווה (*Madonna* ‏• *Through the Wilderness* •‏ *Glee: The Music, The Power of Madonna*) • "פאנל של מומחים" • "Like a Surgeon" • "מדוזה: העז להיות ישר" • "מדונה: התמימות אבדה" • "If Madonna Calls" • "מדונה: ביוגרפיה אינטימית" • "מדונה" • "Do It with Madonna" ‏• "She's Madonna" • "מדונה: כמו אייקון" • "החיים עם אחותי מדונה" • "כוחה של מדונה" • "סטרייק א פוז" • "מדונהלנד" • "הולידייס" |
| השפעה ומורשת | לימודים (ביבליוגרפיה • מאמרים מלומדים) • עסקים • אמנויות עכשוויות • אכיניסקוס מדונה • פאנדום • אופנה • פמיניזם • כגיי אייקון • חקיינות • מדונה (כינוי) • מדונה וונאבי • תקשורת • פילנתרופיה • המחלוקת ברדיו 1 • דת • מיניות |
| ערכים קשורים | ברקפסט קלאב • כריסטופר צ'יקוני • לורדס ליאון • מדונה (שם) • שון פן • *Pre-Madonna* • גאי ריצ'י |

| מדונה – שירים |
| --- |
| *Madonna* | "Everybody" • "Burning Up" / "Physical Attraction" • "Holiday" • "Lucky Star" • "Borderline" |
| *Like a Virgin* | "Like a Virgin" • "Material Girl" • "Angel" • "Into the Groove" • "Dress You Up" |
| *True Blue* | "Live to Tell" • "Papa Don't Preach" • "True Blue" • "Open Your Heart" • "La Isla Bonita" |
| *Who's That Girl* | "Who's That Girl" • "Causing a Commotion" • "The Look of Love" |
| *Like a Prayer* | "Like a Prayer" (Music Video) • "Express Yourself" • "Cherish" • "Oh Father" • "Dear Jessie" • "Keep It Together" |
| *I'm Breathless* | "Vogue" • "Hanky Panky" • "Sooner or Later" |
| *The Immaculate Collection* | "Justify My Love" • "Rescue Me" • "Holiday" |
| *Erotica* | "Erotica" • "Deeper and Deeper" • "Bad Girl" • "Fever" • "Rain" • "Bye Bye Baby" |
| *Bedtime Stories* | "Secret" • "Take a Bow" • "Bedtime Story" • "Human Nature" |
| *Something to Remember* | "I Want You" • "This Used to Be My Playground" • "You'll See" • "One More Chance" • "Love Don't Live Here Anymore" |
| *Evita* | "You Must Love Me" • "Don't Cry for Me Argentina" • "Another Suitcase in Another Hall" |
| *Ray of Light* | "Frozen" (Music Video) • "Ray of Light" • "Drowned World/Substitute for Love" • "The Power of Good-Bye" / "Little Star" • "Nothing Really Matters" • "Sky Fits Heaven" |
| *Music* | "Music" • "Don't Tell Me" • "What It Feels Like for a Girl" • "Impressive Instant" |
| *American Life* | "American Life" • "Hollywood" • "Nothing Fails" • "Love Profusion" • "Nobody Knows Me" |
| *Confessions on a Dance Floor* | "Hung Up" • "Sorry" • "Get Together" • "Jump" • "Forbidden Love" |
| *Hard Candy* | "4 Minutes" • "Give It 2 Me" • "Miles Away" |
| *Celebration* | "Celebration" • "Revolver" |
| *MDNA* | "Give Me All Your Luvin'" • "Girl Gone Wild" • "Masterpiece" • "Turn Up the Radio" • "Gang Bang" • "Superstar" |
| *Rebel Heart* | "Living for Love" • "Devil Pray" • "Ghosttown" • "Unapologetic Bitch" • "Illuminati" • "Bitch I'm Madonna" • "Hold Tight" • "Joan of Arc" • "Iconic" • "Holy Water" |
| *Madame X* | "Medellín" • "I Rise" • "Crave" • "Future" • "Dark Ballet" • "God Control" • "I Don't Search I Find" |
| שירים אחרים | "Crazy for You" • "Gambler" • "Santa Baby" • "Spotlight" • "I'll Remember" • "Beautiful Stranger" • "American Pie" • "Time Stood Still" • "Die Another Day" • "Me Against the Music" • "Hey You" • "Champagne Rosé" • "Soltera" • "Levitating (The Blessed Madonna Remix)" • "Frozen" (Remixes) • "Break My Soul" (The Queens Remix) • "Back That Up to the Beat" • "Popular" • "Vulgar" |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 7815f9eb-566a-3189-8d1e-ccaa018453ec
* MusicBrainz work: 1059b5fe-a249-32e9-b476-040299e53c77

 |